Kultura Maribor

Spekter. 70 let Zbirke UGM
2024-02-02 00:00 - 2024-12-30 00:00 (Europe/Paris) | Maribor center / Umetnostna galerija Maribor (Strossmayerjeva 6, Maribor)
Na veliki novi razstavi v Umetnostni galeriji Maribor razpiramo spekter pogledov, pozicij, oblik v umetniških delih iz Zbirke UGM in v umetnosti razstavne dejavnosti same.
Otvoritev: petek, 2. februar 2024, 19.00
2. februar 2024–3. december 2025
Kakor umetniško delo tvorijo številni elementi, ki jih z uporabo veščin in orodij v harmonije spretno kombinirajo in soočajo njihovi avtorji in avtorice, je tudi razstava umetniška forma sama zase, ob snovanju katere veljajo načela, sorodna snovanju umetniškega dela – kjer so umetniška dela sestavni elementi konglomerata celote.
»Le čevlje sodi naj kopitar. Po izobrazbi nisem umetnostni zgodovinar, temveč industrijski oblikovalec, zato sem v vlogi avtorja postavitve primarno posegal po ključih formalizma – barve, teksture in oblike – kriterijih, ki so po definiciji del moje profesionalne domene. Osrednje vodilo pri postavitvi razstave, od izbora do načina predstavitve del, prostorskih intervencij (barve in obloge sten, način okvirjanja in obešanja), je preizpraševanje ideje standarda.« — David Tavčar
Umetnostna galerija Maribor v letu, ko praznujemo 70 let, vabi k obisku nove občasne postavitve naše zbirke. Tokratno postavitev je zasnoval oblikovalec David Tavčar, ki je v preteklem letu prečesal Zbirko UGM in iz nje izbral več kot 250 umetnin, ikoničnih, manj znanih ali prvič razstavljenih, ter jih v sedmih sobanah in dveh dvoranah postavil v razgibano avtorsko doživetje.
Umetnostna galerija Maribor od leta 1954 domuje v palači na Strossmayerjevi ulici, ki zaradi prostorskih omejitev ne dopušča sočasne stalne postavitve zbirke in velikih občasnih razstav. Ta izziv v galeriji že vrsto let premagujemo tako, da na občasnih postavitvah Zbirke UGM v vedno novih konstelacijah del in načinih predstavitve ponudimo svež premislek o naši zbirki ter zgodovini umetnosti preteklega stoletja v mestu, regiji in Sloveniji.
Če je kuratorka Nadja Gnamuš pred desetimi leti na razstavi 60! Panorama zasnovala postavitev zbirke okoli vsebinskih in tematskih sklopov (osebno, umaknjeni subjekt, kulturne krajine in politično), pred štirimi leti pa smo 100+ vrhuncev iz Zbirke UGM postavili v kronološkem in slogovnem zaporedju, se Spekter osredotoča na formalne aspekte vizualne umetnosti: barva, oblika, material, tekstura, kompozicija. Prav tako smo v pričakovanju širitve v nove razstavne prostore na Rotovškem trgu posebno pozornost namenili prostorom našega do sedaj edinega domovanja in z oblikovalskimi konturami izpostavili najbolj značilne in karizmatične poteze palače na Strossmayerjevi. Pod taktirko Davida Tavčarja so prostori Umetnostne galerije Maribor postali prizorišča razstavljalskih eksperimentov in interpretacij zgodovinskih oblik postavitev umetnosti: od salonskega principa, principa bele kocke, do skicoznih postavitev in povsem originalnih novih form.
Oblikovalec David Tavčar je prodoren mlad oblikovalec, znan zlasti po oblikovanju tekstila za mednarodne modne hiše in podjetja s tradicijo, interierjih in lastni blagovni znamki. V oblikovanju ga odlikuje sproščena in igriva poteza risbe z roko, smisel za humor in neizčrpen vir referenc na zgodovino umetnosti, obrti in oblikovanja. Tavčar podobe niza v zaporedja in mreže ter tako ustvarja prepoznavne vzorce, ki od bližnjih detajlov do učinka od daleč tvorijo kompleksno in suvereno celoto. Umetnostna galerija Maribor je Tavčarju, kot izrazito svojstvenemu connoisseurju umetnosti, zaupala in podala carte blanche, da s svojim pogledom in uporabo del iz Zbirke UGM splete bogato tapiserijo formalnih umetnostnih asociacij in konverzacij.

Povezava do originalnega članka

Maribor je naš!
2024-02-21 00:00 - 2024-11-30 00:00 | Maribor center / Muzej narodne osvoboditve (Ulica heroja Tomšiča 5), Fotografski muzej (Koroška 19), Trafika – Muzej za enega (Trg revolucije)
Z nastankom jugoslovanske države je Maribor postal pomembno obmejno mesto. Predstavljal je severozahodna vrata Jugoslavije v svet. Mesto je postalo prometna os med Alpami in Beogradom ter ostalim Balkanom kot tudi med Dunajem in Trstom.
Leta 1910 je v Mariboru živelo 27.994 prebivalcev v 1269 stanovanjskih objektih. Leta 1921 se je število prebivalcev povečalo na 30.739 prebivalcev, stanovanjskih poslopij v mestu pa je bilo že 1455. Ob zadnjem štetju prebivalstva v Kraljevini Jugoslaviji leta 1931 je v Mariboru živelo 33.921 ljudi, število stanovanjskih nepremičnin pa je naraslo na 1834. Kot nov dejavnik mariborskega prebivalstva so med letoma 1918 in 1941 nastopili Primorci, ki so jugoslovanskemu Mariboru s svojo značajsko neposrednostjo vtisnili nov pečat.
Med januarjem 1919 in aprilom 1921 so mestno upravo v Mariboru vodili vladni komisarji dr. Vilko Pfeifer, nato pa dr. Josip Leskovar in za njim še Ivo Poljanec. Prve občinske volitve so bile razpisane za 26. april 1921. Največ glasov so prejeli socialisti, iz njihovih vrst so izvolili tudi župana Viktorja Grčarja. Spodnještajerski Nemci se prvih občinskih volitev v Mariboru niso udeležili. Izid prvih občinskih volitev v Mariboru in okoliških občinah, kjer so tudi zmagali socialisti, je bil precej drugačen kot v drugih slovenskih občinah.
Druge občinske volitve so bile 21. septembra 1924. Klerikalci Slovenske ljudske stranke in liberalci Jugoslovanske demokratske stranke so skupaj z Narodno socialistično stranko nastopili na občinskih volitvah v Mariboru kot Narodni blok. Samostojno so šli na volitve mariborski Nemci z Domačo gospodarsko stranko. Narodni blok je na drugih občinskih volitvah dobil 32 mandatov. Nemci in socialistična stranka so vsak dobili po štiri mandate v občinskem odboru, komunistična delavska skupina pa en mandat. Novi župan je postal predstavnik Slovenske ljudske stranke dr. Josip Leskovar.
Zadnje občinske volitve med obema vojnama so bile leta 1927. S 14 mandati je zmagala Slovenska ljudska stranka, takoj za njo so bili socialisti z 12 mandati. Šest mandatov je dobila Jugoslovanska demokratska stranka, pet pa Domača gospodarska stranka Nemcev. Mestni svet je 24. januarja 1928 za župana izvolil dr. Alojzija Juvana iz vrst Slovenske ljudske stranke. V zadnjem izvoljenem občinskem odboru so kot mestni odborniki sedeli že vsi bodoči župani in podžupani (dr. Alojzij Juvan in Franjo Žebot iz Slovenske ljudske stranke ter dr. Franjo Lipold iz Jugoslovanske demokratske stranke).
Ob uvedbi kraljeve šestojanuarske diktature leta 1929 je bil razpuščen tudi mestni občinski svet. Že čez nekaj dni je veliki župan Mariborske oblasti postavil novo občinsko upravo z županom dr. Alojzijem Juvanom. Kasneje ga je nasledil liberalec dr. Franjo Lipold. Do konca Kraljevine Jugoslavije mestna občina ni mogla imeti drugačne politične usmeritve, kot je bila tista v državi.
Zadnja, največja sprememba v sestavi organov mestne občine, se je zgodila jeseni 1935, ob spremembi vlade v Beogradu, ko je postal ban Dravske banovine dr. Marko Natlačen iz Slovenske ljudske stranke. Takrat so v Mariboru mestno občino z večino mestnih svetnikov prevzeli pristaši klerikalne stranke. Župan je ponovno postal dr. Alojzij Juvan, podžupan pa Franjo Žebot.
Med letoma 1918 in 1941 je na upravni razvoj mestne občine negativno vplivalo dejstvo, da je Maribor proti svoji volji, kot edina mestna občina v Jugoslaviji, ostajal v občinskih mejah, ki jih je določil zakon o občinah iz leta 1850. Njegova predmestja so še naprej ostajala samostojne občine.

Povezava do originalnega članka

[MLADE ARKADE] Razstava Tare Rubinič
2024-06-06 18:00 - 2024-12-31 19:00 | Galerija Media Nox
MLADE ARKADE
Zemlja in Luna si posojata Sonce — Življenje in Smrt si delita oder
Razstava Tare Rubinič

Mladinski kulturni center Maribor (MKC Maribor) odpira novo zunanje razstavišče v Kulturni četrti Židovska, kjer pod okriljem MKC Maribor deluje Galerija Media Nox. Razstavišče se nahaja na zunanjih arkadah pred galerijo, prva bo v njem razstavljala mlada umetnica Tara Rubinič, ki je pripravila razstavo z naslovom Zemlja in Luna si posojata Sonce — Življenje in Smrt si delita oder. Uradno odprtje razstave in s tem tudi razstavišča Mlade arkade bo v četrtek, 6. junija 2024, ob 18. uri.
Novo zunanje razstavišče Mlade arkade, ki se nahaja na zunanjih arkadah na stavbi Židovskega trga pred Galerijo Media Nox, bo razstavljalo dela mladih umetnikov do 29. leta starosti. Mladi umetniki bodo tako dobili priložnost, da se predstavijo in so videni tudi v zunanjem javnem prostoru Kulturne četrti Židovska.
Prva razstavljalka Mladih arkad je Tara Rubinić (2004), vizualna umetnica mlajše generacije, ki se predstavlja z delom Zemlja in Luna si posojata Sonce — Življenje in Smrt si delita oder.
Tara Rubinić (2004) je vizualna umetnica mlajše generacije, ki se še uveljavlja v svetu umetnosti in je študentka na ALUO. Risala in ustvarjala je že od otroštva, vendar se je šele med času korone slikanju in ustvarjanju poglobljeno posvetila in zelo hitro napredovala ter razvila svoj slog. Med karanteno je bila udeležena tudi v kratkem mentorstvu za začetnike v Ravnikar Gallery Space. Prejela je že nekaj nagrad, med drugim poleti 2020 na natečaju Zine Vitrine z zinom Otrok Deček Dom, v letu 2023 pa je prejela nagrado Mladi na Ex Tempore v Piranu.
Zemlja in Luna si posojata Sonce — Življenje in Smrt si delita oder
Tara Rubinič se predstavlja z dvema deloma, v katerih naslavlja naravna nasprotja, kot sta plima in oseka; noč in dan; rojstvo ter smrt; grajenje in rušenje. Kljub močnim kontrastom v naravi življenje ni črno-belo in se vse med seboj povezuje in dopolnjuje.

Fotografija: Janez Klenovšek

Deli sta nastala na več slojih folije, kar simbolizira slojevitost življenja tako v družbi kot tudi v naravi. Na posameznike vpliva ogromno faktorjev, tako narava, kot družba, odnosi, navsezadnje pa tudi lastna občutenja in razmišljanja, kar vodi v slojevitost nas samih in naših življenj. Sama umetnica je tudi uporabila material, ki ni tipični umetniški medij, temveč gre za plastiko, ki je trenutno povsod. Z uporabo plastičnih slojev, je dala vsakdanjemu materialu novo namembnost kot tudi opozorilo – plastika je dandanes takorekoč vsepovsod.
Tarini deli zaznamuje uporaba močnih barv in kontrastov, predvsem pa je močna simbolika, ki ustvarja dialog med obema deloma.
Besedilo pripravila Martina Frangež, kuratorka Mladih arkad

Povezava do originalnega članka

Rudolf Maister v ilustracijah Ejti Štih
2024-10-19 10:00 - 2024-12-03 00:00 | Maribor center / UGM Šop, Strossmayerjeva ulica 6
UGM se pridružuje Dnevu Maribora in spominu na generala in pesnika Rudolfa Maistra z razstavo originalnih ilustracij Ejti Štih za knjigo Rudolf in Vojko, ki je izšla pri Založbi Pivec.
Zgodba govori o Rudolfu in njegovem konju Vojku, glavnih junakih podviga, ki se je dogajal 23. novembra 1918 zgodaj zjutraj, ko je vojska generala Maistra razorožila zeleno gardo, ki so jo na Štajerskem vzpostavili Nemci.
Ejti Štih je ilustracije izdelala v mešani tehniki. Uporabila je kombinacijo pokrivnih barv, voščenih pastelov in ponekod tudi kolaža. Prizor je najprej naslikala, nato pa je s praskanjem vnesla risbo. S tem je dosegla likovno razgibanost in večplastnost. Za slikarstvo Ejti Štih so značilne močne barve, figuralne teme, vpletanje aktualnih dogodkov in kritičnost do struktur moči in oblasti.
Zanimajo jo zgodbe običajnih ljudi, vpetih v realnost tega sveta, ki jih podaja z naklonjenostjo in čustveno doživetostjo.
Kustosinja: Andreja Borin
Knjiga avtoric Katarine Mahnič in Alenke Juvan ima nenavaden naslov: Rudolf in Vojko: ali kako je Maister v 47 minutah ubranil slovenski Maribor.

Povezava do originalnega članka

Viktor Cotič / Primorec v Mariboru
2024-10-19 11:00 - 2024-12-03 00:00 | Maribor center / UGM Kabinet, Strossmayerjeva ulica 6
Razstava je prva predstavitev ustvarjalnega opusa in delovanja Viktorja Cotiča nasploh in je tudi prva v nizu raziskovalnih razstav, posvečenih posebnostim likovne umetnosti v Mariboru v obdobju med prvo in drugo svetovno vojno.
Z raziskovalno razstavo v UGM Kabinetu predstavljamo primorca Viktorja Cotiča (1885–1955), ki se je v Maribor preselil konec leta 1919. V razburljivem obdobju po koncu prve svetovne vojne, ko je mesto gradilo svojo slovensko identiteto, je bil eden ključnih organizatorjev likovnega življenja. Z Maistrovo podporo je že leta 1920 priredil I. umetnostno razstavo ter ustanovil Umetniški klub Grohar, prvo organizacijo, ki je povezovala likovne umetnike v našem mestu.
Bil je vsestranska osebnost: prominenten profesor, slikar, ilustrator in scenograf. Viktor Cotič si deli usodo z mnogimi posamezniki iz generacije, ki je v času Avstro-Ogrske službovala v različnih krajih, tudi v Zadru, in po vojni zaradi naraščajočega fašizma nadaljevala svojo profesionalno pot v Mariboru. Naše mesto je Cotič zapustil leta 1933, kmalu je skoraj povsem opustil slikarstvo in se posvetil ribištvu.
kustosinja: Breda Kolar Sluga, muzejska svetovalka

Povezava do originalnega članka

Javni razpis za Glazerjevo nagrado, Glazerjeve listine in Glazerjevo priznanje v letu 2025
2024-10-21 08:00 - 2024-12-13 17:00 | Mestna občina Maribor 1 Ulica heroja Staneta Maribor, Upravna enota Maribor, 2000 Slovenia
Mestna občina Maribor je dne 18. 10. 2024 na spletni strani Mestne občine Maribor objavila Javni razpis za Glazerjevo nagrado, Glazerjeve listine in Glazerjevo priznanje v letu 2025.
Glazerjeva nagrada, Glazerjeve listine in Glazerjevo priznanje so priznanja Mestne občine Maribor za življenjsko delo in za pomembne ustvarjalne dosežke na področju kulture.
Rok za oddajo prijave je 13. 12. 2024.
Razpis bo do 13. 12. 2024 dostopen na spletni strani Mestne občine Maribor www.maribor.si (Javni razpisi / Javni razpisi – kultura in mladina). Dodatne informacije so na razpolago v času uradnih ur na e-naslovu: nina.kirbis@maribor.si.

Več informacij: https://maribor.si/javni_razpisi/javni-razpis-za-glazerjevo-nagrado-glazerjeve-listine-in-glazerjevo-priznanje-v-letu-2025/

Matjaž Wenzel / Men Face Down
2024-11-04 19:00 - 2024-11-26 00:00 | d774c7f8-0b5b-4290-bb05-d648e638dfd1
Na promenadi Mestnega parka bo v novembru na ogled razstava črno-belih fotografij Matjaža Wenzla z naslovom Men Face Down [Moški z obrazom navzdol], kjer boste sledili znanim mariborskim likom srednje generacije iz sveta umetnosti in kulture, v suspenzu.
Umetnik Matjaž Wenzel v seriji fotografij Men Face Down [Moški z obrazom navzdol] na tla pozicionira ležeča moška telesa, obdana z naravnim ali grajenim okoljem. Portret ležeče figure, postavljene v eksterier, telo, obrnjeno z obrazom navzdol, je popolno nasprotje običajne stoječe ali sedeče poze. Tovrstna poza v gledalcu vzbuja občutek nelagodja, občutek, da je nekaj narobe, in namiguje na nesrečo, otopelost in celo minljivost življenja.
Serija portretira moške umetnike-avtorje srednjih let iz Maribora, generacijo, ki je doživela korenite spremembe v vrednotah in družbenem ustroju, odraščala s humanizmom in dozorevala v svetu pragmatičnega materializma. Predstavitev javnih osebnosti s kontrastnega zornega kota, kot ga narekuje tržna praksa, je zasnovana tako v smislu likovnega vidika upodobitve ležeče figure, kakor tudi v spremnem besedilu, ki temelji na intimnih pogovorih s portretiranci.
Iskrenost in naslavljanje najpogosteje prezrtih in zamolčanih tem je nekaj, kar vzpostavlja nove dialoge in smeri razmišljanja. Ležeči položaj je tako punctum, moteč element, stanje, ki deluje kot apel, klic in opozorilo. Razlage so večplastne.

Povezava do originalnega članka

Format C (Dina in Vedran Gligo): Moj hrbet kot most, ki ga lahko prečkaš
2024-11-15 08:00 - 2024-11-30 17:00 | Maribor center / Razstavišče Vetrinjski (Vetrinjska ulica 30, Maribor)
Format C (Dina in Vedran Gligo): Moj hrbet kot most, ki ga lahko prečkaš

Otvoritev razstave: 15. 11. 2024 ob 19:30
Vetrinjski dvor, Vetrinjska ulica 30, Maribor

Vljudno vabljeni na odprtje razstave kolektiva Format C z naslovom Moj hrbet kot most, ki ga lahko prečkaš, ki bo v petek, 15. novembra, ob 19:30 v razstavišču Vetrinjski dvor (1. nadstropje).
Razstava je zaključek bralno-izobraževalnih srečanj pod naslovom Brezskrbna umetnost, katerih iztočnica je bila monografija Bojane Kunst »Življenje umetnosti. Prečne črte skrbi«. Procesna narava bralnih srečanj nam je omogočala, da se učimo in srečujemo drug drugega na skupnem terenu, ki vodi v smer razumevanja perečih vprašanj skrbi, kolonialnosti, prekarnosti in ranljivosti.

Izhajajoč iz naslova glasbenega albuma ANOHNI, si razstava prizadeva predstaviti umetniške prakse, ki svojo moč temeljijo v odgovornosti in doslednosti, da si svet kljub vsem težavam predstavljamo drugače. Medtem ko smo se v bralnem krožku trudile pazljivo brati in skrbno premišljevati, se bosta umetnika lotevala ideje skrbi skozi raziskavo digitalne infrastrukture. Dina in Vedran Gligo se odzivata na bralna srečanja ter z rabo sodobnih digitalnih tehnologij nadgrajujeta raziskovalno-izobraževalni proces z ustvarjanjem skrbne rabe digitalne infrastrukture. Razstava namreč temelji na odprtokodnem sistemu Pivilion, ki ga obiskovalci_ke lahko prevzamejo in nadgradijo, ga delijo ali spremenijo. Zato je vztrajanje pri deljenju znanja, skupnem učnem procesu in sodelovanju, ki na koncu ustvarja vrednost, pomemben prispevek Pivilliona k drugačnemu, bolj skrbnemu pogledu na digitalno infrastrukturo.

Dina in Vedran Gligo delujeta v okviru umetniške organizacije Format C, ki deluje na področju likovnega in multimedijskega umetniškega ustvarjanja. Fokus organizacije je na področju novomedijskega umetniškega eksperimenta in neprofitne kolaborativne kulturne ustvarjalnosti. Nekatere od posebnih dejavnosti, ki jih je organizacija sprožila ali v katere se vključuje, so: podatkovno upogibanje, multimedijska in hipermedijska umetnost, digitalna ekologija in obsežna umetniška sodelovanja, konceptualizacija, iniciacija, tehnična izvedba in posredovanje kulturnih sodelovanj in razstav, brezplačno izobraževanje in distribucija brezplačnega znanja. Produkcijske in distribucijske projektne aktivnosti programa Format C so neprofitne, multimedijske in transdisciplinarne kolaborativne narave in temeljijo na najnovejših (ko)produkcijskih strategijah sveta umetnosti, uresničenih skozi distribucijo znanja ter materialnih in nematerialnih virov.
Razstavišče je dostopno za gibalno ovirane osebe. Dostop do razstavišča je omogočen z dvigalom.

Vljudno vabljeni_e!

Odpiralni čas:ponedeljek–petek: 10:00–15:00 in ob dogodkih v Vetrinjskem dvoru

Srečanja so del projekta »Moj hrbet kot most, ki ga lahko prečkaš«, ki ga izvaja Zavod Polagoma v sodelovanju z Zavodom Rizoma in Narodnim domom. Projekt podpira Mestna občina Maribor.

Odprtje skupinske razstave
2024-11-15 19:00 - 2024-12-14 14:00 | Maribor center / MMC KIBLA, Ulica kneza Koclja 9, Maribor
Cvetka Hojnik in Taja Frešer: Temna stran emocij
Vljudno vabljeni na odprtje skupne razstave Cvetke Hojnik in Taje Frešer Temna stran emocij, ki bo v petek, 15. novembra 2024, ob 19. uri v prostoru za umetnost KiBela. Ob tem se bo kot del projekta zgodil tudi modni performans.
Razstava je povezava dveh umetnic in tvori nova medsebojna razmerja v okoliščinah ambientalne celostne grafične podobe. Gradi na vizualni in čustveni zgodbi, ki jo povezujejo materiali, strukture, zvoki in gibanje. Gre za koncept povezovanja oblačil in vizualnih instalacij v celostno podobo.
Premikajoči se modeli, ki postanejo statični objekti oz. skulpture, se zlijejo v eno s slikami, ozadjem in prostorom. Zato dela postanejo metafore miselnega in čustvenega, resničnega in duhovnega v prostoru in času.

Povezava do originalnega članka

Razstava Tajda Novšak: Shapeshifting
2024-11-15 19:00 - 2024-12-20 17:00 | Galerija Tkalka
Razstava Shapeshifting predstavlja predelana in preoblikovana pretekla umetniška dela umetnice Tajde Novšak. Temelji na ustvarjalni praksi, ki jo je razvijala med študijem na Akademiji za likovno umetnost in oblikovanje v Ljubljani. Svoje kiparske prakse ni omejila na tradicionalne tehnike, ampak razvila metodologijo, ki se je osredotočala na preplet umetniškega izraza in psihološkega raziskovanja. Ustvarjala je objekte, ki so vizualno spominjali na kletke in prikazovali ograjene osebne prostore, reflektirajoč tako fizične kot mentalne bariere, s katerimi se je soočala v določenem obdobju svojega življenja. Te strukture so postale orodje za introspekcijo in dialog o duševnem zdravju, stresu in osebnem razvoju, s čimer so pridobile terapevtsko vrednost.
Na vprašanje, ali je bila odločitev, v kaj bo predelala obstoječa umetniška dela intuitivna, je odgovorila: »Seveda, zamislila sem si, kako bi jih lahko uporabila in ohranila v svojem domu.«
Koncept uporabnosti je služil kot vodilo zamisli. Vendar je vzgib po tem globlje narave in se tiče sentimentalne vrednosti umetniških objektov, ki so nosilci spominov nekega preteklega življenjskega obdobja. Empatija do lastnega dela je Novšak napeljala, da se je lotila novega projekta predelave in preoblikovanja umetniških artefaktov, ki so zadnjih nekaj let potrpežljivo čakali v garaži in delavnici domače hiše. Kot sama pravi: »Zavoljo novega življenja« in v izogib trajni pozabi.

S tem pristopom odpira nova razmišljanja o osebnostni rasti, svoji vlogi ustvarjalke in sočasno vlogi umetniških del. Recikliranje (lastnih) del odpira nov pogled na trajnost, namen in funkcionalnost umetniških objektov v času, ko se kulturno polje zavoljo preživetja v času hitrega kapitalizma sooča s hiperprodukcijo. Umetniška dela so odslužila svoj razstavni namen, niso bila prodana kupcu, njihova najverjetnejša usoda je skladišče in pozaba. Hkrati pa avtorica postavlja pod vprašaj vlogo umetnikovega dela na osebni in kolektivni ravni. V kontekstu širše družbene problematike postane to vprašanje še posebej pomembno, saj nakazuje na potrebo po preoblikovanju umetniškega sistema, ki umetnike pogosto postavlja v položaj, kjer se njihova dela po zaključenih razstavah znajdejo v stanju neuporabnosti ali pozabljenosti.

Začetna pozicija je osebna. Transformacija v umetnosti ni samo tehnični postopek, ampak globoka refleksija o naravi ustvarjalnosti in odnosu do lastnega dela. Novšak s predelovanjem preteklih del reflektira minljivost trenutka, ko je bilo delo ustvarjeno. Umetniška dela, ki so nastala v določenem življenjskem obdobju, so nosilci specifičnih čustvenih in mentalnih stanj, znotraj umetničinih individualnih in družbenih kontekstov. Proces transformacije se tu kaže kot kompleksna praksa, ki preči osebne, materialne in družbene sfere, podobno kot to analizira filozofinja Jane Bennett v delu Vibrant Matter (2010), kjer opozarja na vitalnost neživih materialov in njihovo sposobnost, da vplivajo na svet okoli nas. Umetnica s svojo prakso poudarja prav to – ko so predelana in preoblikovana, umetniška dela postanejo dejavne entitete v nenehni interakciji s časom in prostorom, v katerega so postavljena. Interakcija ni zgolj estetska, ampak tudi metafizična: kako lahko materiali, ki so nekoč nosili določene pomene, v novem kontekstu pridobijo nove vsebine in s tem odsevajo našo lastno preobrazbo? V trenutku predelave izgubijo specifično časovno pripadnost in se prerodijo v nove entitete. Proces je podoben osebnostni rasti – kot se posameznik nenehno razvija in prilagaja na življenjske okoliščine, tako se tudi umetniško delo razvija, ko je postavljeno v druga razmerja do stvarnosti. Adaptacija, kot jo razume umetnica, ni zgolj praktično dejanje, ampak ima globoko simbolno vrednost. Proces ponovne uporabe del je hkrati dekonstrukcija in konstrukcija, kjer preteklost in sedanjost sobivata v liminalnem prostoru med umetnostjo in funkcionalnostjo. S tem se njena umetniška dela naložijo s svežimi sloji pomena, ki se prepletajo s preteklimi izkušnjami in hkrati ostajajo odprta za nove interpretacije.

V sodobni umetnosti, kjer se produkcija in potrošnja umetniških del odvijata z vedno večjo hitrostjo, projekt Shapeshifting odpira tudi kritičen pogled na teme, kot so delovni pogoji umetnikov, hiperprodukcija, trajnost in psihološki učinki umetnosti. S transformacijo obstoječih umetniških del v nove (uporabne) predmete Novšak ne samo izpodbija konvencionalne umetniške prakse, ampak tudi ponuja vpogled v možnosti umetniškega dela kot orodja tako za osebne kot družbene spremembe. Pri tem ni zanemarljiv širši socialni kontekst, v katerem delujejo mlajše generacije umetnikov. V polju kulturnega ustvarjanja, ki je zaznamovano s hiperprodukcijo, se pojavljajo vprašanja, kot so prostorska stiska, naraščajoče cene materialov in sistem, ki zahteva stalno produkcijo brez ustrezne podpore. Umetnost, ki naj bi bila temelj refleksije in družbenih sprememb, pogosto postane žrtev tega sistema, ko umetniška dela po razstavah končajo v skladiščih, brez pravega mesta v javnem ali zasebnem prostoru. Prav s tem je proces preoblikovanja del, kot ga izvaja umetnica, odziv na ta paradoksalni položaj: namesto da bi umetniška dela ostala v pozabi, se transformirajo v nekaj novega, uporabnega in relevantnega.

V tem procesu se odraža tudi ideja o preseganju avtonomnosti umetniškega dela, kot jo je zasnoval umetnostni teoretik Nicolas Bourriaud v delu Relacijska estetika (1998). Bourriaud opozarja, da umetnost ni ločena od družbenih odnosov, temveč je z njimi tesno prepletena. V kontekstu projekta Shapeshifting umetniška dela niso zgolj avtonomni objekti, temveč tudi del širše družbene mreže, ki, poleg umetnice, njenega osebnega in umetniškega razvoja, prav tako vključuje družbeno okolje, v katerem dela nastajajo in se preoblikujejo. To pa napeljuje na vprašanje delovnih pogojev umetnikov. S tem mislimo predvsem na pomanjkanje dostojnih, finančno dostopnih ateljejskih prostorov, ki bi ustvarjalcem omogočali varno produkcijsko okolje. Veliko državnih, občinskih in tudi zasebnih nepremičnin raje naseljujejo duhovi, kot da bi jih po modelu začasne oskrbe lastniki ponudili v uporabo in vzdrževanje ustvarjalcem iz kulturnega sektorja.

S transformacijo neuporabljenih ali neželenih umetniških del v nove objekte, ki (lahko) najdejo svoje mesto in funkcijo v vsakdanjem zasebnem in javnem življenju, razstava odpira tudi razpravo o ekonomski vrednosti umetniškega dela in umetnikovi sposobnosti za preživetje. Nerazvitost umetniškega trga v Sloveniji ter institucionalna brezbrižnost za podporo in promocijo umetnosti tako doma kot v tujini sta simptoma širšega problema, ki preveva sodobno umetniško produkcijo. Ne glede na to, kako zelo si zatiskamo oči, umetnost na žalost živi znotraj hiperobjekta globalnega kapitalizma.

Umetniki so, tako kot ostali ustvarjalci, ujeti v kolesje nenehnega ustvarjanja, kar pogosto vodi v kreativno izgorelost. Novšak s počasnim, premišljenim preoblikovanjem preteklih del postavlja v ospredje alternativo hiperprodukciji, kjer lahko umetniška praksa temelji na refleksiji in trajnostnem ustvarjanju, ne pa zgolj na nenehnem pritisku, da je treba ustvarjati nekaj novega.
Dela na razstavi se gibljejo v liminalnem območju med estetskim umetniškim objektom in utilitarnim vsakodnevnim predmetom. Njihove oblike spominjajo na pohištvene kose, a se zaradi umetniške obdelave izmikajo enoznačni kategorizaciji. Kovinske konstrukcije so hkrati hladne, industrijske, a tudi subtilno preoblikovane v oblike, ki bi jih lahko srečali v naših domovih. Na primer, kovinska slika (prvotno Dead Coin Painting), prepredena s starimi kovanci, je predelana v špansko steno, ki v tradicionalnem utilitarnem namenu služi kot pregrada za razmejevanje prostora in zamejevanje pogleda med zasebnim in javnim, z delno transparentnostjo pa v novem kontekstu namiguje na prepustnost teh meja. Železni maski sta preoblikovani v samostoječi svetilki, ki s svojo arhaično obliko in svetlobo delujeta kot simbola zaščite in varnosti. Zanimiva je tudi konstrukcija iz železnih gradbenih palic, ki spominja na sarkofag. V procesu predelave je izgubila prvotno zaprto formo, pridobila pa namembnost vitrine ali kabineta kuriozitet. Vanj je umetnica umestila osebne predmete sentimentalne vrednosti, ki hranijo spomine, hkrati pa s predstavitveno funkcijo vabijo k raziskovanju pomenov in zgodb. S sopostavitvijo razstavljenih del, rastlinja in avtoričinih osebnih predmetov se tako vsi elementi v galerijskem prostoru povežejo v dinamično instalacijsko okolje.
Preobrazba umetniških del je tako metafora za širšo družbeno transformacijo, kjer smo vsi soudeleženi v procesu nenehnega prilagajanja in rasti. V tem smislu Shapeshifting deluje kot katalizator osebnih in družbenih sprememb, ki presega zgolj estetsko in funkcionalno vrednost in odpira prostor za globlji razmislek o tem, kako umetnost sooblikuje našo realnost in nam ponuja nove načine sodelovanja in soustvarjanja življenjskih prostorov, v katerih bivamo.

Artist

__________________

Tajda Novšak (1994) je vizualna umetnica, ki se v svoji praksi posveča raziskovanju psiholoških procesov in njihovega prepleta z umetnostjo. Njena dela, ki so po obliki večinoma kiparski objekti iz železa in drugih materialov, temeljijo na simboliki fizičnih kletk, ki izražajo ujetost posameznika v družbene in psihološke spone. Te metaforične strukture izražajo notranje mentalne stiske in omejitve, hkrati pa postajajo sredstvo za njeno nadaljnje raziskovanje procesualne umetnosti.
Leta 2021 je magistrirala iz kiparstva na Akademiji za likovno umetnost in oblikovanje v Ljubljani. Deluje kot vizualna umetnica, ukvarja se z izdelovanjem rekvizitov za gledališke predstave, kratke filme in videospote (Silence: Vocabulary of Madness, Proces{i}). Pogosto sodeluje tudi z raznimi umetniki in oblikovalci, katerim pomaga pri izvedbi umetniških del ali končnih produktov. Zanima jo obdelovanje in raziskovanje tako fizičnih kot psihičnih materialov.

Tajda Novšak: Shapeshifting
2024-11-15 19:00 - 2024-12-20 22:00 | Maribor center / Tkalski prehod 4, 2000 Maribor
Razstava Shapeshifting predstavlja transformacijo umetničinih preteklih del in odpira nova izhodišča za premislek o trajnosti in dolgoročni funkcionalnosti umetniških objektov v sodobni kulturi.
Razstava Shapeshifting predstavlja predelana in preoblikovana pretekla umetniška dela umetnice Tajde Novšak. Temelji na ustvarjalni praksi, ki jo je razvijala med študijem na Akademiji za likovno umetnost in oblikovanje v Ljubljani.
Svoje kiparske prakse ni omejila na tradicionalne tehnike, ampak razvila metodologijo, ki se je osredotočala na preplet umetniškega izraza in psihološkega raziskovanja. Preobrazba umetniških del je tako metafora za širšo družbeno transformacijo, kjer smo vsi soudeleženi v procesu nenehnega prilagajanja in rasti.
V tem smislu Shapeshifting deluje kot katalizator osebnih in družbenih sprememb, ki presega zgolj estetsko in funkcionalno vrednost in odpira prostor za globlji razmislek o tem, kako umetnost sooblikuje našo realnost in nam ponuja nove načine sodelovanja in soustvarjanja življenjskih prostorov, v katerih bivamo.
Producent razstave je Zavod Artopolis v koprodukciji z Galerijo Tkalka.
Razstavo je sofinanciralo Ministrstvo za kulturo RS.

Povezava do originalnega članka

Objavljen je Javni razpis za izbiro kulturnih projektov, ki jih bo v letu 2025 sofinancirala Mestna občina Maribor
2024-11-18 - 2025-01-08 | Mestna občina Maribor Ulica heroja Staneta 1 Maribor
Objavljen je Javni razpis za izbiro kulturnih projektov, ki jih bo v letu 2025 sofinancirala Mestna občina Maribor (JPR-KUL-2025).
Predmet razpisa je sofinanciranje kulturnih projektov, ki bodo izvedeni v letu 2025 na območju Mestne občine Maribor.
Razpis se nanaša na naslednja področja ustvarjanja in posredovanja javnih kulturnih dobrin:

uprizoritvene umetnosti,
glasbene umetnosti,
vizualne umetnosti,
intermedijske umetnosti,
knjiga,
film in avdiovizualne dejavnosti,
kulturna dediščina,
kulturno-umetnostna vzgoja.

Razpisni rok se zaključi dne 8. 1. 2025.
Informativno srečanje na temo razpisa bo za interesirane prijavitelje organizirano v torek, 26. 11. 2024 ob 10. uri v Vetrinjskem dvoru.
Povezava do razpisa z razpisno dokumentacijo: https://maribor.si/javni_razpisi/javni-razpis-za-izbiro-kulturnih-projektov-ki-jih-bo-v-letu-2025-sofinancirala-mestna-obcina-maribor/.

Igor Štromajer: 3¦×Fń–Qé3=Miá+
2024-11-22 18:00 - 2025-01-11 13:00 | Maribor center / artKIT, Glavni trg 14, Maribor
Odprtje razstave in predstavitev knjige: Igor Štromajer: 3¦×Fń–Qé3=Miá+
Vljudno vabljeni na odprtje samostojne razstave in predstavitev knjige Igorja Štromajerja 3¦×Fń–Qé3=Miá+, ki bo v petek, 22. novembra 2024, ob 18. uri v razstavišču artKIT.
Razstava ×›lëśßwp^Ů ßc W Ýc}=ďnău Ýľ ďnÝ +Î×Ö÷}=÷ č ª 6ŐP íŐ¦§]s[)m}=ă{ ›u ï¬¦¹^°_÷ï é–Łnß 3
Štromajer razstavlja naključne predmete, ki jih električni pesnik potrebuje za svoje delo ter dele strojev in odmrle računalniške opreme, ki so procesirali njegove unikodne pesmi in sodelovali pri nastajanju zbirke poezije.
Avtorjevo osnovno izhodišče namreč je, da (para/ne)umetnost ne biva samo v ideji, v konceptu, torej ne zgolj v nominalnem in deklariranem, v sebi sami, ampak enakovredno tudi v orodjih in strojih, ki jo proizvajajo. Stroji, ki jo generirajo, so njen nepogrešljiv sestavni del.
Zbirka poezije Osrednji del odprtja razstave je predstavitev zbirke poezije, knjige s sto in eno pesmijo, ki sta jih skupaj napisala človek in stroj.

Povezava do originalnega članka

Dobro jutro, travnik 3+
2024-11-25 09:00 | Velika dvorana
Lutkovni koncert

Anja Štefan / Koprodukcija z Moment

Pesniško raziskovanje življenja na travniku in ob travniških mlakah – od jutra do večera – z živo glasbo in lutkami.
V predstavi lahko prisluhnemo prvič uglasbenim pesmim iz znanih zbirk Anje Štefan. Druščina godcev otrokom predstavi življenje na travniku: bogat nabor cvetlic in žuželk ter majhnih živali, ki bivajo v luknjah, med travo in ločjem ter ob travniških mlakah. Z igro ugank otroci sodelujejo pri spoznavanju od jutra do večera migotajoče in žvrgoleče narave. Rastlinje se sramežljivo razpira v jutranji rosi, čez dan bogato razpre svoje cvetove in na malico vabi roje žuželk, ki jih
spremljajo marljive miške, pogumni polži in lene žabice. Dobro jutro, travnik!

Nakup kart

Povezava do originalnega članka

Skupnostno okraševanje Čarobnega Maribora
2024-11-25 10:00 - 2024-11-27 16:00 | Maribor center / Kulturni inkubator, Koroška cesta 18, 2000 Maribor
Izdelovanje unikatnih okraskov
Pridružite se prazničnim delavnicam v Kulturnem inkubatorju, kjer bomo med 25. in 27. novembrom ustvarjali unikatne božične okraske za tradicionalno skupnostno okraševanje mestnega jedra Maribora.
V sproščenem ustvarjalnem vzdušju, ob toplem čaju in prigrizkih, bomo poskrbeli za trajnostne, okolju prijazne okraske, ki bodo krasili smrečice v sklopu Čarobne galerije Maribor. Dogodek povezuje skupnost in praznično vzdušje mesta. Udeležba je brezplačna, material zagotovljen, vaše ustvarjalne ideje pa več kot dobrodošle.
Povabite prijatelje ali družino in pomagajte soustvariti čarobno podobo prazničnega Maribora. 🎄

Povezava do originalnega članka

Visokogotska arhitektura in umetnost
2024-11-25 17:00 | PEKARNA MAGDALENSKE MREŽE
25. 11. 2024 ob 17.00, Pekarna Magdalenske mreže
Predavanja iz umetnostne zgodovine: Arhitektura in umetnost srednjega veka

Visokogotska arhitektura in umetnost

V ponedeljek, 25. 11. 2024, ob 17.00 vabimo v prostore Pekarne Magdalenske mreže na peto predavanje iz umetnostne zgodovine v tem ciklu, ko govorimo o arhitekturi in umetnosti srednjega veka.

Arhitektura je pogosto spregledan segment umetnostne zgodovine, čeprav ponuja izjemen pogled na umetnostno dogajanje v različnih obdobjih zgodovine. Arhitektura je namreč ta, ki je zasidrana v prostor in je prisotna in neposredno vidna v našem prostoru in vsakdanu. Nadaljevali bomo s poglavjem visokogotska arhitektura in umetnost in s tem nadaljevali v svet srednjeveškega stavbarstva.

Brezplačen cikel predavanj na temo zgodovine umetnosti pripravljamo že vrsto let. Srečanja se bodo odvijala tedensko v razponu dveh mesecev. Posamezno predavanje, ki traja dve šolski uri izvajal uni. dipl. umetnostni zgodovinar Simon Žlahtič.

Vabljen_a, da se nam pridružiš!

Fasada stolnice v Reimsu, Francija; Avtor: bodoklecksel – lastno delo; licenca: CC BY-SA 3.0; URL: https://commons.wikimedia.org/w/index.php?curid=1178975

Osem predavanj in en terenski ogled bo razdeljen po sklopih:
predromanska arhitektura in umetnost, romanska arhitektura in umetnost I, romanska arhitektura in umetnost II, zgodnjegotska arhitektura in umetnost, viskokogotska arhitektura in umetnost, poznogotska arhitektura in umetnost, srednjeveška arhitektura in umetnost na slovenskem I, srednjeveška arhitektura in umetnost II.

Povezava do originalnega članka

Vodstvo po razstavi Temna stran emocij
2024-11-25 17:00 - 18:30 | Maribor center / MMC KIBLA, Ulica kneza Koclja 9, Maribor
Vodeni ogled po razstavi Temna stran emocij
Vljudno vabljeni na vodeni ogled po razstavi Temna stran emocij, ki bo v ponedeljek, 25. novembra 2024, ob 17. uri v prostoru za umetnost KiBela. Po razstavi vas bosta popeljali umetnici Cvetka Hojnik in Taja Frešer.
Razstava je povezava dveh umetnic in tvori nova medsebojna razmerja v okoliščinah ambientalne celostne grafične podobe. Gradi na vizualni in čustveni zgodbi, ki jo povezujejo materiali, strukture, zvoki in gibanje.
Gre za koncept povezovanja oblačil in vizualnih instalacij v celostno podobo. Premikajoči se modeli, ki postanejo statični objekti oz. skulpture, se zlijejo v eno s slikami, ozadjem in prostorom. Zato dela postanejo metafore miselnega in čustvenega, resničnega in duhovnega v prostoru in času.

Povezava do originalnega članka

Stand up delavnice feat. David Gorinšek
2024-11-25 17:30 - 2024-12-06 18:30 | Kulturni inkubator
STAND UP KOMEDIJA
STAND UP DELAVNICE fest. DAVID GORINŠEK
Ob ponedeljkih 17:30 // Kulturni inkubator
Ob ponedeljkih bodo vse do 6. decembra 2024 v Kulturnem inkubatorju izkušnje nabirali (bodoči) stand up komiki. Pridružite se mentorju Davidu Gorinšku na stand up delavnicah in na preizkušnjo postavite svoj humor.
Delavnice so brezplačne in so namenjene vsem, ki želijo podkrepiti sposobnost javnega nastopanja, predvsem pa tistim, ki se želijo preizkusiti v žanru stand up komedije. Potekajo ob ponedeljkih, ob 17:30 v Kulturnem inkubatorju od 18. novembra dalje. Zaradi lažje organizacije so obvezne predhodne prijave na lina.valant.sicanovic@mkc.si.
Druženje na delavnicah bo vrhunec doživelo 6. decembra 2024 na Dnevu komedije v Kulturnem inkubatorju, s katerim bomo obeležili Ta veseli dan kulture, vseslovenski praznik, ki ga obeležujemo 3. decembra, na rojstni dan slovenskega pesnika Franceta Prešerna.
O MENTORJU DAVIDU GORINŠKU
Kot je o sebi zapisal David Gorinšek, ima rad ismeh, fuzbal in dobro družbo:
Najraje na svetu jem pico, če je pikantna mi je toliko bolj bomba. Branje knjig je po moje najkoristnejša stvar na svetu. Kot svojo najboljšo lastnost definitivno uvrščam to, da se trudim razumeti vse ljudi – še najbolj tiste s katerimi se v osnovi na strinjam. Trudim se – ne uspe mi vedno. Odraščal sem v času eMule, IRC-a in Napsterja. Iz tistih časov mi je iskanje nove glasbe in odkrivanje novih žanrov ter podžanrov neimerno všeč. V moji glavi se vrti vse – od harmonike do punk rocka (slednji pa mi je sicer dosti bližje). Človek glasbenih (in tudi drugih) festivalov. Čeprav nisem rojen Mariborčan, se počutim tu kot doma.

Povezava do originalnega članka

Okrogla miza ob mednarodnem dnevu boja proti nasilju nad ženskami
2024-11-25 19:30 | PEKARNA MAGDALENSKE MREŽE
25. 11. 2024 ob 19.30, Pekarna Magdalenske mreže
Okrogla miza ob mednarodnem dnevu boja proti nasilju nad ženskami
V ponedeljek, 25. 11. 2024, ob 19.30 ob mednarodnem dnevu boja proti nasilju nad ženskami pri nas pripravljamo okroglo miza na temo boja proti nasilju nad ženskami.

Nasilje proti ženskam nosi veliko obrazov. Najdemo ga vsepovsod v naši družbi. Vse od vsakodnevnega seksizma in vzklikov na ulicah. Nasilje je tudi to, da nam drugi govorijo, kaj smemo in kaj ne smemo obleči. Je tudi izkoriščanje našega skrbstvenega dela. Nasilje proti nam je prav tako konstantna grožnja desnih političnih opcij, ki nam poskušaj okrniti svobodo naših reproduktivnih pravic ter telesne avtonomije. Nasilje se najde tudi v naših privatnih življenjih, kjer so mnoge izmed nas izpostavljene domačemu nasilju in kjer so mnoge ženske postale tudi žrtve femicidov. Pod to nasilje spada tudi strukturna diskriminacija, ki preti nam ženskam in drugim marginaliziranim skupinam.

Vsako leto se 25. novembra zberejo ženske iz celega sveta, da bi se borile proti nasilju, ki temelji na spolu in gredo na ulice, da bi svetu podale možno sporočilo: Z nami se ne bo tako delalo. Dvignile bomo svoje glasove, da bomo glasnejše kot ti, ki nas diskriminirajo. Naša moč izhaja iz naših skupnosti.

Ena ženska je borka: stotine nas pa rodi revolucijo!

Pridruži se našemu skupnemu boju v ponedeljek, 25. novembra v Mariboru. Dogajanje bo od 15.00 na Trgu svobode, več informacij na instagram profilu dykemarchruhr in na dykemarchruhr@gmail.com.

Na okrogli mizi ob mednarodnem dnevu boja proti nasilju nad ženskami bomo govorile o različnih obrazih nasilja proti ženskam dandanes. Med drugim se bomo pogovarjale o omejevanju reproduktivnih pravic in omejevanju dostopa do javnih storitev za reproduktivno zdravje, intimnopartnerskem nasilju, o drugačnih konceptih družine in bližnjih. Na pogovoru bodo sodelovale, Barbara Polajnar, Isabel Sophie, Maja Pan, Nataša Usar in Urška Breznik.

Okroglo mizo pripravljamo v sodelovanju s kampanjo Moj glas, moja izbira in dyke* march ruhr.

Povezava do originalnega članka

Usposabljanje: Skupaj proti prekarnosti mladih
2024-11-26 08:00 - 2024-11-27 00:00 | Kulturni inkubator
PILOTNI PROJEKT Z MLADINSKIM DELOM PROTI PREKARNOSTI MLADIH
PRVO USPOSABLJANJE
Torek in sreda, 26. in 27. november 2024 // 8:00-12:00 // Kulturni inkubator
Mladinski kulturni center Maribor je pričel z izvajanjem usposabljanj z naslovom »Skupaj proti prekarnosti mladih« v okviru projekta »Z mladinskim delom proti prekarnosti mladih«. Vabimo vas na prvo 8-urno usposabljanje, ki bo potekalo v dveh delih. Prvi del bo potekal v torek, 26. november 2024, od 8. do 12. ure. Drugi del bo potekal v sredo, 27. november 2024, od 8. do 12. ure. Usposabljanje bo potekalo v prostorih Kulturnega inkubatorja – središče, na Koroški cesti 18, 2000 Maribor.
Udeleženci se boste skozi program seznanili s pojmom prekarnosti, naučili kako prepoznati prekarnost na delovnem mestu, kako in kje sploh začeti ter pridobili še veliko koristnih veščin in kompetenc za uspešen vstop na trg dela. Po uspešnem zaključku usposabljanja boste dobili potrdilo.
Usposabljanja so namenjena mladim, med 15. in 29. letom starosti, in so za udeležence brezplačna. Vabljeni, da se nam pridružite na prvem usposabljanju in si tako ustvarite boljšo prihodnost na trgu dela.
Za hrano, pijačo in prijetno vzdušje bo poskrbljeno. Zraven prinesite kakšen zvezek in pisalo.
PREDHODNE PRIJAVE: Svojo udeležbo na usposabljanju potrdite na e-naslov vodje projekta, Urške Sabati: urska.sabati@mkc.si, najkasneje do srede, 20.novembra .2024. Pohitite, število mest je omejeno!
Veselimo se srečanja z vami!

Povezava do originalnega članka

Božični brunch
2024-11-26 12:00 - 15:00 | Okolica / Hotel Habakuk, Pohorska ulica 59, 2000 Maribor
Pridružite se nam 26. decembra ob 12. uri na božičnem brunchu s prefinjenimi okusi in živo praznično glasbo, ki bo poskrbela za čarobno vzdušje in nepozabno doživetje.
Pridružite se nam na božičnem brunchu v Hotelu Habakuk, 26. decembra ob 12. uri, kjer smo za vas pripravili prefinjene kulinarične mojstrovine, ki združujejo bogastvo lokalnih sestavin in sodobne kulinarične pristope.
V objemu praznične elegance vas čaka razvajanje okusov in čarobno vzdušje, ki bo povezalo vse, ki cenijo pristno doživetje ob hrani.

Povezava do originalnega članka

TACO TUESDAY
2024-11-26 16:00 - 23:00 | Maribor center / Ulica Vita Kraigherje 3; Poslovni center Slavija; 11. nadstropje
Taco popoldan vsak torek na Luftarci
Glasbeno kulinarični dogodek s pridihom Mehike v čarobnem ambientu najvišje terase v mestu!
Pridruži se nam na zeleni oazi z najlepšim razgledom na Maribor, vsak torek od 16. ure naprej!
Uživaj v avtentičnih mehiških tacosih, osvežilnih margaritah in tequilla koktejlih ob ritmih afro in latino house glasbe.
*V primeru slabega vremena se bo dogodek preselil v restavracijo.

Povezava do originalnega članka

Delavnica: Kako posneti podcast?
2024-11-26 18:00 - 20:00 | Kulturni inkubator
DELAVNICA
Kako posneti podcast?
26. november 2024 // 18:00 // Kulturni inkubator
V torek, 26. novembra 2024, bo v Kulturnem inkubatorju potekala brezplačna delavnica o ustvarjanju podcastov: od opreme, ki jo potrebujemo, do končne montaže in promocije podcastov na družbenih omrežjih. Delavnico bo vodil Miha Krajnc, soustanovitelj znamke in istoimenskega podcasta Brez filtra. Delavnica se začne ob 18. uri in je brezplačna, so pa obvezne predhodne prijave, ki jih zbiramo do ponedeljka, 25. novembra 2024.
Kaj je podcast in zakaj so priljubljeni? Kako se pripraviti na gosta, kaj vse potrebuješ in kako podcast promovirati na družbenih omrežjih. To je le nekaj tem, ki se jih bomo dotaknili na brezplačni delavnici.
Delavnica poteka v sklopu Novinarske šole MKC Maribor in je odprta za vse udeležence, ki jih zanima ozadje ustvarjanja podcastov. Primerna je tako za začetnike, kot tudi za tiste, ki bi želeli svoje znanje nadgraditi.
Smo te pritegnili? Prijavi se na lina.valant.sicanovic@mkc.si in se nam pridruži. Prijave zbiramo do 25. novembra 2024.

Povezava do originalnega članka

[Kulturni inkubator] Razstava: Utelešenje
2024-11-26 18:00 - 2024-12-05 16:00 | Kulturni inkubator
INTERAKTIVNA razstava
TYANA RENDIČ & TOMAŽ PAVŠEK: UTELEŠENJE
Razstava prejemnikov prve nagrade Mednarodnega festivala računalniške umetnosti – MFRU 2023
Otvoritev: Torek, 26. november 2024 // 18:00 // Kulturni inkubator

Med 27. novembrom in 5. decembrom 2024 bo v Kulturnem inkubatorju na ogled razstava Tyane Rendič in Tomaža Pavška z naslovom Utelešenje. Umetnika sta možnost samostojne razstave v Kulturnem inkubatorju dobila s prejemom prve nagrade za najboljši študentski intermedijski projekt Mednarodnega festivala računalniške umetnosti – MFRU 2023. Interaktivna razstava, ki jo je kurirala Martina Frangež, bo na ogled do 5. decembra. 2024.

V razstavišču Kulturnega inkubatorja bo od 27. novembra do 5. decembra 2024 na ogled razstava Utelešenje mladih umetnikov Tyane Rendič in Tomaža Pavška. Tyana in Tomaž sta glavna nagrajenca Poziva za najboljši študentski intermedijski umetniški projekt 29. Mednarodnega festivala računalniške umetnosti (MFRU) v letu 2023. Kot nagrado sta dobila možnost samostojne razstave v letu 2024 v razstavišču Kulturnega inkubatorja na Koroški cesti v Mariboru.
Odprtje razstave bo v torek, 26. novembra 2025, ob 18. uri v Kulturnem inkubatorju.

O RAZSTAVI:
Utelešenje je interaktivna razstava, ki raziskuje presečišče ženskega telesa, umetne inteligence in animacije. Z ukvarjanjem s temi temami razstava vabi obiskovalce k razmisleku o tem, kako tehnologija oblikuje naše razumevanje identitete, ženskosti in človeške izkušnje. prostor bo zasnovan tako, da spodbuja aktivno udeležbo, spodbuja dialog med obiskovalci, umetniki in tehnologijo.

Cilji: preučiti, kako lahko umetna inteligenca in animacija izpodbijata tradicionalne upodobitve ženskega telesa.
Spodbuja interakcijo: Ustvarja poglobljeno okolje, ki obiskovalce vabi k sodelovanju z digitalnimi in fizičnimi umetninami.
Spodbuja razpravo: Spodbujajte pogovore o politiki telesa, tehnologiji in prihodnosti ženskosti.

Razstava bo postavljena v fleksibilnem, modularnem prostoru, ki spodbuja raziskovanje. Zatemnjena osvetlitev in impresivne projekcije bodo ustvarile intimno vzdušje, medtem ko bodo interaktivne cone oblikovane za spodbujanje družbene interakcije in sodelovanja. Postavitev bo obiskovalce vodila skozi različne odseke, pri čemer bo uravnotežila individualno refleksijo in skupne izkušnje.
– Tyana Rendič & Tomaž Pavšek

Povezava do originalnega članka

Rudolf Maister - mariborska legenda
2024-11-26 19:00 | Okolica
Počastite spomin na Rudolfa Maistra

Po sledeh mariborske legende: Rudolf Maister – junak, pesnik, in bojevnik za svobodo.

Ob 150. letnici rojstva in 90. obletnici smrti generala Rudolfa Maistra smo pripravili literarno-zgodovinski dogodek Rudolf Maister – mariborska legenda, kjer bomo skozi Maistrovo življenjsko zgodbo in njegove pesmi poklonili enemu največjih slovenskih narodnih junakov, ki je z borci za severno mejo izboril življenje pod svobodnim soncem.
Literarno-zgodovinski dogodek, ki ga je pripravila dramaturginja Drame SNG Maribor Maja Borin in je pospremljen z dokumentarnim gradivom UKM in Pokrajinskega arhiva Maribor, bosta vodila dramska igralca mariborske Drame Minca Lorenci in Vojko Belšak.
Vljudno vabljeni na počastitev spomina na Rudolfa Maistra – mariborsko legendo, ki se je s svojimi pogumnimi in zgodovinsko prelomnimi dejanji vpisal med najvidnejše slovenske osebnosti 20. stoletja.
Pridružite se nam:

19. novembra 2024 ob 18. uri v Knjižnici Šentilj
26. novembra 2024 ob 19. uri v Knjižnici Hoče
3. decembra 2024 ob 18. uri v Knjižnici Rače

Povezava do originalnega članka

V dolini mamutov | Predstavitev pustolovsko-fantazijskega romana v Vetrinjcu
2024-11-26 19:00 | Maribor center / Vetrinjc – BarCoda
pogovor z avtorjem Tomijem TomšičemTokrat bomo spoznali geografa, skavta, popotnika in eko-praktika Tomija Tomšiča. Prelistali bomo njegov literarni prvenec V dolini mamutov, ki bo nedvomno posrkal vse najstnike, pa tudi njihove starše!
Ker je svet tako zelo majhen, Slovenija pa še bolj, bo pogovor s Tomijem vodila naša Katja, ki ni le brezmejna ekologinja, ampak tudi čisto zares Tomijeva gorenjska soseda iz Mlake pri Kranju, do katere vodi pot mimo krožišča, ki ga krasi (ne boste verjeli) mamut! Čisto zares!
“Ali veste, da je mnogim ob branju te knjige dejansko uspelo priklicati sneg? Če se povsem predate zgodbi, lahko odklenete njeno skrito magijo, in mogoče, čisto mogoče, nam prav vi prikličete prvo letošnje sneženje. Ne glede na to ali bo uspelo tudi vam, pa boste od sedaj naprej na zimo zagotovo gledali drugače,” obljublja avtor, ki si je za svoj postanek v Mariboru na literarni turneji izbral prav Vetrinjca, kjer ekološki obup poskušamo spreminjati v proaktivnost.

Povezava do originalnega članka

Festival rokodelcev 2024
2024-11-27 - 2024-12-01 | Maribor center / Vetrinjska ulica 5, Maribor
Med 27. 11. in 1. 12. 2024, bo v Mariboru, natančneje v prostorih Vetrinjskega dvora, potekal drugi FESTIVAL ROKODELCEV Maribor. Namen festivala je povezati rokodelce, ter njihove poklice, znanja in izdelke predstaviti širši javnosti, hkrati pa okrepiti in obogatiti ponudbo programov kulturno-umetnostne vzgoje v mestu.
S festivalom želimo izpostaviti del kulturne dediščine, ki nas je zaznamovala skozi stoletja, vendar zaradi sodobnega načina življenja in potreb ljudi, počasi tone v pozabo. S pomočjo kulturno-umetnostne vzgoje in pedagoških metod želimo rokodelska znanja pobliže predstaviti širši javnosti, otrokom, mladim in odraslim zainteresiranim. Obiskovalce festivala pa vabimo na obisk prodajno-razstavnega sejma rokodelstva in domače obrti, ki bo potekal v prostorih Vetrinjskega dvora, vse dni festivala. Letošnja darila si lahko priskrbite od domačih ustvarjalcev. Ne bo vam žal!

Delavnice in predstavitve za otroke, mlade in druge zainteresirane
V sodelovanju s priznanimi rokodelci smo pripravili tematske delavnice in predstavitve, ki so namenjene vsem starostnim skupinam, radovednim obiskovalkam in obiskovalcem festivala rokodelstva. Delavnice so odlična priložnost za kakovostno preživljanje časa, saj udeleženci na praktičen način spoznajo rokodelske poklice, izdelke in znanja, ki so jim lahko navdih v prihodnje. Hkrati pa na zabaven način spoznavajo kulturno dediščino, ki nas je na teh prostorih zaznamovala skozi stoletja. Verjamemo, da krepitev praktičnih znanj, ročnih spretnosti in spoznavanje materialov, lahko spodbudi razvoj kakovostne in sodobne produkcije izdelkov, ki temelji na spoštovanju do tradicije in kulture.
Dopoldanski program med tednom je rezerviran za šolske skupine, popoldnevi in vikend pa tudi za izven.

Prodajno – razstavni sejem ustvarjalcev, oblikovalcev in rokodelcev.
December je mesec, ko, iščemo kako in s čim obdarovati svoje bližnje, sodelavce, prijatelje. Letos jih lahko z izbranimi unikatnimi izdelki slovenskih ustvarjalk in ustvarjalcev. saj bo FESTIVAL ROKODELCEV Maribor, skozi prodajno razstavni sejem obiskovalcem ponujal prav to. Možnost, da v času festivala spoznajo in podprejo slovenske ustvarjalke in ustvarjalce, ki ne samo, da ohranjajo rokodelstvo živo, ampak ga razvijajo naprej, ter ustvarjajo čudovite izdelke.

Maistri Marpurgi in srednjeveški Maribor
Kulturno in umetniško društvo Maistri Marpurgi predstavlja življenje v srednjem veku. Delijo znanja in veščine takratnih rokodelcev, ki bodo v treh dneh dvorišče Vetrinjskega dvora, popeljali skozi čas, nazaj v srednji vek. Sami zase pravijo:
˝Maistri Marpurgi se ukvarjamo z uprizarjanjem srednjega veka.
Smo slovita vikinška skupina rokodelcev, obrtnikov in bojevnikov iz cele Slovenije, s sedežem v Mariboru. S pomočjo izročil in naukov naših prednikov se ukvarjamo z izdelavo orodja, orožja, nakita, lesenih in železnih izdelkov ter drugih predmetov po starih rokodelskih tehnikah in skrivnostih stroke. Med nami so tudi vešči zeliščarji in vrači, varuhi našega zdravja, še posebej pa radi varimo zdravilne napitke. Celoten tabor pa vzamejo pod okrilje kuharski mojstri, ki poskrbijo, da vsak dan jemo kot jarli.
Obiskovalci lahko pridejo na obisk v naš interaktivni tabor, v katerem lahko najdejo lesene srednjeveške igre tako za otroke kot tudi za odrasle, kovača, orožarja, rezbarja, pletiljo, šiviljo, tkalko, krojača, zeliščarko, varilce napojev, usnjarja, steklarja, šamanko, glasbenike, kuharice in mnoge druge obrtnike.
Prikazane obrti na dan dogodka so odvisne od razpoložljivosti članov društva. Veseli in ponosni smo, da so Maistri Marpurgi partnerji FESTIVALA ROKODELCEV Maribor!
Spodbujanje sodelovanja in prenos znanja novim generacijam
FESTIVAL ROKODELCEV Maribor, želi postati platforma, ki bo spodbujala šolske ustanove, da z rokodelci vzpostavijo dolgoročno sodelovanje, ter izbrane strokovnjake povabijo v šole, ter na tak način tudi po festivalu širijo znanja, ter promovirajo rokodelske poklice, ter tako pripomorejo k ohranitvi in ponovni popularizaciji same obrti, ter tako pripomorejo k ohranitvi kulturne dediščine. V ta namen bomo organizatorji, v sodelovanju z izbrano strokovno komisijo, predstavili, ter postavili temelje za naziv ˝SPRETNE ROKE˝, ki izbranim rokodelcem, ki s svojo kvaliteto, izdelki in z možnostjo prenosa znanja na druge izpolnjujejo strokovne kriterije, ter jim to omogoča vpis v spletni katalog, ki bo na voljo izobraževalnim ustanovam za lažji stik z rokodelci, ter lažjo organizacijo morebitnih aktivnosti. Hkrati pa je čas festivala idealen za srečanje v živo in izmenjavi izkušenj.
Delavnice izvajamo v sodelovanju s priznanimi imeni s področja rokodelstva in obrtništva, ki bodo svoje znanje delili z obiskovalci festivala.
Obrtniški sprehod
Vse do prihoda Južne železnice je bil Maribor pretežno obrtniško mesto, šele v drugi polovici 19. stoletja so se pričeli pojavljati prvi industrijski obrati, ki so do druge svetovne vojne popolnoma spremenile značaj Maribora v industrijskega.
Obrtniki so bili nekoč organizirani v cehe, brez članstva v teh stanovskih organizacijah je bilo nemogoče dobiti obrtno dovoljenje, cehi pa so s svojimi strogimi in mestoma tudi nenavadnimi pravili uravnavali delo in življenje obrtnikov. Nekaj tega bomo spoznali na Obrtniškem sprehodu.
Sprehajalec: Vid Kmetič, Rajzefiber
Trajanje sprehoda: 1 – 1.5 ure
Zbirno mesto: Židovski trg

Organizator Festivala rokodelcev Maribor
Zavod VIP MARS, Gubčeva ulica 18, 2000 Maribor, Slovenija
info@festivalrokodelcev.si

PROGRAM

Čarobno dogajanje v Vilinskem mestu
2024-11-27 00:00 - 2024-12-28 00:00 | vilinsko-mesto-carobni-maribor-2024-visot-maribor-pohorje-slovenia8
Odkrivajmo čarovnijo skupaj!
V Vilinskem mestu bo tudi letos zaživel pravljični decembrski program, ki bo navdušil vse generacije! Od prižiga vilinskih luči s Snežno dobro vilo, do ustvarjalnih delavnic in čarobnih predstav za otroke – vsak trenutek bo prežet z magičnostjo praznikov.

Povezava do originalnega članka

Festival rokodelcev 2024
2024-11-27 09:00 - 2024-12-01 15:00 | Maribor center / Vetrinjski dvor, Vetrinjska ulica 30, Maribor
Festival Rokodelcev: Oživljanje kulturne dediščine v Mariboru
Namen festivala je povezati, predstaviti staro obrt in promovirati rokodelce in njihove poklice. Izpostaviti želimo del kulturne dediščine, ter njihova znanja predstaviti širši javnosti.
V Mariboru bo med 27. novembrom in 1. decembrom 2024, v prostorih Vetrinjskega dvora, ponovno zaživel Festival rokodelcev. Dogodek, ki združuje tradicijo in sodobno ustvarjalnost, bo posvečen krepitvi kulturne dediščine ter obogatitvi programov kulturno-umetnostne vzgoje.
Cilj festivala je spodbujanje promocije rokodelcev in obrtnikov, ohranjanje starih rokodelskih znanj ter navduševanje otrok in mladih nad poklici, ki imajo potencial za ponovno obuditev. Ob tem festival mladim omogoča spoznavanje ročnih spretnosti, ki bi jih lahko uporabili za razvoj inovativnih in sodobnih izdelkov.
Poleg predstavitve tradicionalnih obrti in rokodelskih veščin bo festival ponudil tudi bogat spremljevalni program. Osrednji del bo prodajno-razstavni sejem, kjer bodo obiskovalci lahko občudovali in kupili izdelke ustvarjalcev, oblikovalcev ter rokodelcev, ki združujejo tradicijo in sodoben dizajn.
Pridružite se in doživite festival, ki povezuje preteklost s prihodnostjo ter slavi mojstrstvo rokodelskih veščin!

Povezava do originalnega članka

Prižig prazničnih lučk
2024-11-27 17:30 | Maribor center
Začutite Čarobni Maribor in se prepustite prazničnemu vzdušju
S prižigom praznične mestne okrasitve bomo med 17.30 in 18.30 skupaj otvorili Čarobni Maribor!
Na Trgu Leona Štuklja vas bodo razvajale hiške z gastronomsko ponudbo hrane in pijače, na Glavnem trgu vas bo pričakal božični sejem lokalnih ponudnikov.

Povezava do originalnega članka
